stanford-oval/wikipedia huggingface dataset:
ג'ונתן אנדרסון

| --- | --- |

 לידה:  17 בספטמבר 1984 (בן 40) צפון אירלנד מאגרהפלד (אנ'), לונדונדרי, צפון אירלנד
 לאום:  אירלנד אירלנד
 מקום לימודים:  הקולג' לאופנה של לונדון 
 פרסים והוקרה:  טיים 100 (2024) 
 
ג'ונתן אנדרסון (באנגלית: Jonathan Anderson; נולד ב-17 בספטמבר 1984) הוא מעצב אופנה אירי, מייסד מותג האופנה JW Anderson ומנהל הקריאטיב של בית האופנה הספרדי היוקרתי Loewe. אנדרסון ידוע בזכות עבודתו החדשנית והייחודית הן במותג האישי שלו והן ב-Loewe, ומוכר כאחת הדמויות המובילות בעולם האופנה העכשווית.
ילדות

אנדרסון נולד במאגרהפלד (אנ'), במחוז לונדונדרי שבצפון אירלנד. הוא בנו של וילי אנדרסון, שחקן רוגבי בינלאומי שייצג את נבחרת אירלנד בין השנים 1984–1990, ואמו, הת'ר באקלי, הייתה מורה בבית ספר תיכון. אנדרסון בילה את ילדותו בצפון אירלנד, אך חלק ניכר מזמנו הוקדש גם לבית משפחתו באי איביזה שבספרד. הניגוד בין שני העולמות האלו השפיע רבות על תפיסתו האמנותית כמעצב אופנה. כשהיה בבית הספר היסודי, אובחן אנדרסון עם דיסלקסיה חמורה, מה שהשפיע על דרך החשיבה והעבודה שלו בהמשך הקריירה.
בגיל 18 עבר אנדרסון לארצות הברית כדי לנסות את מזלו כשחקן, ולמד בבית הספר ג'וליארד בניו יורק. למרות שאיפתו להיות שחקן, פיתח עניין בעיצוב תלבושות, ולאחר שחזר לדבלין החל לעבוד בתחום האופנה בחנות היוקרה "בראון תומאס". מאוחר יותר עבר ללונדון, שם סיים תואר בעיצוב אופנה בקולג' לאופנה של לונדון (אנ') בשנת 2005.
קריירה

תחילת הקריירה של אנדרסון הייתה בעבודה כמעצב חזותי עבור המותג האיטלקי פראדה, תחת מנואלה פאוואסי. בשנת 2008 השיק את קולקציית בגדי הגברים הראשונה שלו תחת המותג JW Anderson, שזכתה לשבחים רבים. בשנת 2010, לאחר קבלת תמיכה ממועצת האופנה הבריטית, הציג אנדרסון את הקולקציה הראשונה שלו בשבוע האופנה בלונדון.
ההצלחה הגוברת של מותג JW Anderson הובילה לשיתוף פעולה עם רשת האופנה טופשופ בשנת 2012, במסגרת קולקציית JW Anderson x Topshop. הקולקציה כללה פריטים ייחודיים כמו חצאיות מיני, הדפסי פייזלי ומוטיבים של ליל כל הקדושים, ונמכרה תוך שעות ספורות. שיתוף פעולה נוסף בין אנדרסון לטופשופ יצא בשנת 2013.
בשנת 2013, לאחר הצלחתו עם JW Anderson, מונה אנדרסון למנהל הקריאטיבי של Loewe, בית אופנה ספרדי יוקרתי בבעלות תאגיד LVMH. במסגרת תפקידו יצר אנדרסון עשרות קולקציות מדי שנה למותג JW Anderson, Loewe ושיתופי פעולה נוספים כמו עם חברת יוניקלו. בנוסף, אנדרסון הפך לחבר דירקטוריון במוזיאון ויקטוריה ואלברט בלונדון בשנת 2019.
בפברואר 2023 עיצב אנדרסון את התלבושת האדומה שלבשה הזמרת ריהאנה במהלך הופעתה בסופרבול LVII, שם חשפה את הריונה השני. בנוסף, באותה שנה שימש כמעצב התלבושות לסרטו של הבמאי לוקה גואדנינו, "קוויר".
חיים אישיים

ג'ונתן אנדרסון הוא הומוסקסואל מוצהר. הוא מחלק את זמנו בין מגוריו בפריז ובלונדון, תוך ביקורים תכופים במטה Loewe במדריד. בנוסף, יש לו בית בנורפוק, אנגליה.
הערות שוליים

1 2 3  Van Meter, William (13 בפברואר 2016). "Jonathan Anderson Shares the Inspirations Behind His Brand and Loewe". Wall Street Journal. {{cite web}}:  (עזרה)
1 2 3 4  Nancy Hass (19 August 2019), The Man Turning European Fashion Into Something Raw and Real T: The New York Times Style Magazine.
↑  British Fashion Council, www.britishfashioncouncil.co.uk
↑  Four trustees appointed to the Victoria and Albert Museum Board Department for Culture, Media and Sport, press release of 2 April 2019.
↑  "Bulging crotches and erotic kink: Jonathan Anderson turns the Tom of Finland man into a RTW collection". Hero (באנגלית). נבדק ב-2022-10-23.
ציר המיקרוביוטה-מערכת העיכול-מוח

ציר מערכת העיכול-מוח הוא ציר של תקשורת דו-צדדית, ביוכימית בין מערכת העיכול ומערכת העצבים המרכזית. ציר זה חשוב לשמירה על הומאוסטאזיס וכולל את מערכת העצבים המרכזית, המערכת הנוירו-אנדוקרינית, המערכת הנוירו-חיסונית ומערכת העצבים האוטונומית, כולל מערכת העצבים האנטרית (ENS) ועצב הואגוס.
המונח ציר המיקרוביוטה-מערכת העיכול-מוח משמש לתיאור תפקידה של המיקרוביוטה במערכת העיכול כחלק ממערכת היחסים שבין מערכת העיכול והמוח.
תחילת העיסוק המחקרי בתפקיד המיקרוביוטה של מערכת העיכול בציר מערכת העיכול-מוח היה במחקר אשר מצא כי עכברים ללא חיידקים במערכת העיכול הראו פעילות גבוה יותר של ציר ה-HPA בתגובה ללחץ, בהשוואה לעכברים בעלי חיידקים.
מנגנוני פעולה אפשריים

קיימים מסלולים מרובים, ישירים ועקיפים, שדרכם המיקרוביוטה במערכת העיכול יכולה לווסת את הציר מערכת העיכול-מוח. אלה כוללים מסלולים אנדוקריניים (קורטיזול), מסלולים חיסוניים (ציטוקינים) ועצביים (עצב הואגוס ומערכת העצבים האנטרית). המוח מגייס מנגנונים אלה כדי להשפיע על הרכב המיקרוביוטה במערכת העיכול, למשל, בתנאים של לחץ.
מנגנוני פעולה אפשריים > מערכת החיסון

מערכת החיסון פועלת כמתווך חשוב בין המיקרוביוטה של מערכת העיכול והמוח. המיקרוביוטה כוללת חיידקים אשר יכולים להשפיע באופן ישיר או עקיף על מערכת החיסון. הם יכולים לשנות את רמות הציטוקינים ובכך להשפיע על תפקוד המוח. למערכת החיסון קשר דו-כיווני עם מערכת העצבים המרכזית ולמעשה היא אחד הגורמים המתווכים את ההשפעות של המיקרוביוטה על מערכת העצבים המרכזית. מנגד, מערכת החיסון המולדת והנרכשת משתפות פעולה בשימור ההומאוסטזיס במעי, ובכך משפיעות על הרכב המיקרוביוטה באזור זה.
מנגנוני פעולה אפשריים > המערכת האנדוקרינית

גם המערכת האנדוקרינית משמשת כמתווכת בין המיקרוביוטה של מערכת העיכול והמוח, באמצעות מספר מנגנוני פעולה. מנגנון אחד הוא ציר ה-HPA, המושפע ממצבי לחץ כרוניים או אקוטיים ומוביל לשינויים במיקרוביוטה וברקמת האפיתל - הרקמה החיצונית של מערכת העיכול. ציר ה-HPA מווסת הפרשת קורטיזול, אשר יכול להשפיע על תאי מערכת החיסון הממוקמים במערכת העיכול (כולל הפרשת ציטוקינים). קורטיזול יכול גם לשנות את חדירות ותפקוד המחסום של מערכת העיכול ואת הרכב המיקרוביוטה שלה. מנגנון נוסף הוא דרך תאים אנטרואנדוקרינים (EECs)(אנ') במעי אשר מייצרים בין היתר פפטידים המתחברים לרצפטורים תואמים הנמצאים על עצב הואגוס. בדרך זו, תאים אלו מייצרים איתותים המווסתים תחושות והתנהגויות שונות שקשורות למערכת העיכול, כגון, תחושת שובע, ריקון הבטן, גודל הארוחה. יש ראיות לכך שחיידקי מעיים יכולים לווסת איתותים של תאים אלה.
מנגנוני פעולה אפשריים > עצב הואגוס

לעצב הוואגוס תפקיד מרכזי בתקשורת הדו-כיוונית בין המיקרוביוטה של מערכת העיכול והמוח. המיקרוביוטה במערכת העיכול משחררת מולקולות המשפיעות באופן ישיר על עצב הואגוס, אשר מעביר מידע למוח על מצב מערכת העיכול. כמו כן, ממחקר על מודלים של בעלי חיים, עולה כי רבות מההשפעות של המיקרוביוטה וחיידקים פרוביוטיים על המוח ועל התנהגות קשורות לפעילות ואגלית. ממחקרים בחולדות עולה, כי הדבקה בחיידקים נמצאה קשורה להתנהגויות דמויות-חרדה ודיכאון, ואילו קטיעה של עצב הואגוס לפני ההדבקה, הפחיתה התנהגויות אלו.
מנגנוני פעולה אפשריים > נוירומטאבוליטים

יש קשר בין מטבוליטים מסוימים לבין ציר מערכת העיכול-מוח. המיקרוביוטה במערכת העיכול מתווכת מגוון תהליכים מטבוליים המובילים ליצירת מטבוליטים כמו חומצות מרה, כולין וחומצות שומן קצרות אשר הכרחיים לבריאות. כך למשל, חומצות שומן קצרות שרשרת מהוות מתווך בין החיידקים במעיים למוח, ויכולות להשפיע עליו וכך על ההתנהגות. לדוגמה, הן יכולות לשלוט על משקל הגוף, לשלוט במטבוליזם של גלוקוז ולווסת מוליכים עצביים. חומצות שומן אלה נמצאו כמשפיעות על תופעות התנהגותיות ורגשיות כגון דיכאון, קוגניציה והתנהגות חברתית וכן מגינות מפני דלקת.
נוירו-מטבוליזם חיידקי: לחיידקים יש את היכולת לייצר הרבה מוליכים עצביים ונוירומודולטורים. מחקרים הראו שהחיידקים שמיצרים גאבא(אנ') הם: Lactobacillus spp, ו-Bifidobacterium spp . Escherichia, Baccilus spp ו-Saccharomyces spp מייצרים נוראדרנלין, Candida spp, Streptococcus spp, Esherichia ו-Enterococcus spp מייצרים סרוטונין, bacillus spp מייצרים דופמין ו-lactobacillus spp מייצרים אצטילכולין.
מחקרים בבני אדם

עד כה, רוב המחקרים על הקשר בין המיקרוביוטה במערכת העיכול לציר מערכת העיכול-מוח נערכו על בעלי חיים. אולם, בשנים האחרונות המחקר בבני אדם תפס תאוצה.
מחקרים בבני אדם > השפעות על התפתחות המוח

המיקרוביוטה במערכת העיכול מהווה שחקן בתהליכים מוחיים בסיסיים כמו התפתחות מחסום הדם-מוח, מיאליניזציה, נוירוגנזה והבשלה של תאי מיקרוגליה.
נצברו עדויות על תפקיד המיקרוביוטה במערכת העיכול בתהליכים התפתחותיים במוח אשר להם השפעות ארוכות טווח על הבריאות. בנוסף, מרכיבים תזונתיים אשר משפיעים על הרכב המיקרוביוטה במערכת העיכול, נמצאו כקשורים ישירות להתפתחות המוח ולתפקוד תקין של המוח הבוגר. לדוגמה, אלרגיות למזונות שונים נמצאו נפוצות בהפרעות שונות של התפתחות המוח. דוגמה נוספת היא הממצא כי הדיאטה האימהית עשויה להשפיע על התפתחות המוח אצל העובר.
ישנן עדויות אפשריות לכך שנוירוגנזה, אפופטוזה (מוות טבעי של תאים) וגיזום סינפטי מווסתים על ידי איתותים מהמיקרוביוטה. נוירוגנזה אצל מבוגרים מושפעת גם מסרוטונין והחיידקים במערכת העיכול נמצאו כמשפיעים על מסלולים סרוטונרגיים במעיים וכן במוח.
המיקרוביוטה מווסתת את תהליך המיאליניזציה. מחקרים מצאו השפעה של טיפול אנטיביוטי על תהליך זה. כך, למשל נמצא תהליך מיאליניזציה מוגבר בקליפת המוח הקדם-מצחית ביחס לשאר חלקי המוח, כתוצאה מטיפול אנטיביוטי או בקרב עכברים ללא חיידקים במערכת העיכול.
מחקרים בבני אדם > השפעות על קוגניציה

נמצא כי תוספי מזון מועשרים בפרוביוטיקה מצליחים להתגבר על ההשפעה השלילית של גיל על זיכרון וקוגניציה. בנוסף, נמצא כי מזון מועשר בסיבים, אשר משפיע על הרכב המיקרוביוטה, מגביר קשב אל גירויים חיוביים. הנושא לא נחקר רבות בבני אדם אולם עדויות מבעלי חיים מראות על השפעה של המיקרוביוטה על תהליכי למידה וזיכרון.
מחקרים בבני אדם > השפעות על מצב רוח ורגשות

נמצא כי אנשים שנטלו מוצר מזון מועשר בפרוביוטיקה הראו בסריקת fMRI פעילות מוחית שונה באזורים האחראיים על עיבוד תחושה ורגשות במהלך מטלה של קשב לפרצופים רגשיים. עדויות על הקשר של המיקרוביוטה למצב רוח ורגשות מגיעות בעיקר ממחקרים על מצבים נפשיים ספציפיים (ראה סעיף "מצבים ספציפיים").
מצבים ספציפיים

המחקר על הקשר שבין המיקרוביוטה במערכת העיכול להפרעות ומצבים פסיכיאטרים שונים נמצא עדיין בחיתוליו ואין עדויות חד משמעיות על קשר סיבתי בין השניים או על יעילות טיפול המשלב ביניהם. עם זאת, באופן כללי, בעיות עיכול נמצאו בשלל הפרעות פסיכיאטריות ונוירולוגיות כגון: חרדה, הפרעות מצב רוח, סכיזופרניה ואוטיזם.
מצבים ספציפיים > חרדה

מחקר מ-2004 הראה שעכברים ללא חיידקים במערכת העיכול הראו פעילות יתר בציר ה-HPA בתגובה ללחץ, בהשוואה לעכברים בעלי חיידקים. כמו כן, מחקרים על פרידה מהאם לאחר הלידה (מצב המהווה מצב לחץ) אצל חולדות וקופים, הראו שינויים ארוכי טווח בהרכב ובמגוון במיקרוביוטה במערכת העיכול. שינויים אלה היו קשורים ללחץ ולהתנהגות דמוית חרדה. מערכת היחסים בין חרדה והמיקרוביוטה במערכת העיכול בקרב בני אדם טרם נחקרה מספיק ועדיין אינה ברורה דיה.
מצבים ספציפיים > דיכאון

ממצאי מחקרים שונים מראים על מעורבות המיקרוביוטה של מערכת העיכול בהתנהגויות דמויות דיכאון. נמצא כי התפרצות של דיכאון פעמים רבות מלווה בהתפרצות של דלקת במוח או ירידה בתפקוד תאים במערכת העצבים המרכזית. ההנחה היא שהמיקרוביוטה משפיעה על דיכאון בכך שהיא משפיעה על ההתפתחות והתפקוד של תאים אלה. בנוסף, נמצא מתאם בין טיפול אנטיביוטי בשנה הראשונה לחיים לבין דיכאון וקשיי התנהגות בהמשך החיים. אצל עכברים נמצא כי ניתן לטפל בסימפטומים דמויי-דיכאון באמצעות השתלת צואה.
על אף כל זאת, אין עדיין תוצאות חד-משמעיות ממחקרים שהשוו בין המיקרוביוטה במערכת העיכול של אנשים עם דיכאון קליני לבין זו של אנשים בריאים.
מצבים ספציפיים > סכיזופרניה

נמצא כי קיים שוני בהרכב המיקרוביוטה של מטופלים סכיזופרנים בהשוואה לנבדקי ביקורת (עודף של חיידקי אלפא ובטא).
מחקרים הראו קשר בין המיקרוביוטה של האם להתפרצות סכיזופרניה אצל היילוד. לדוגמה, נמצא כי זיהום חיידקי בהריון (אשר משפיע על הרכב המיקרוביוטה של האם) עלול להעלות את הסיכוי להתפרצות סכיזופרניה אצל העובר. כמו כן, נמצא כי לידה בניתוח קיסרי (אשר מונע את היחשפות העובר למיקרוביוטה שבתעלת הלידה) מעלה סיכוי להתפרצות פסיכוזה.
עדות נוספת לקשר בין המיקרוביוטה לסכיזופרניה נמצאה במחקר שהראה כי תרופות לטיפול בסכיזופרניה השפיעו על התפשטות של זיהום חיידקי.
מחקר בו גרמו לסימפטומים דמויי סכיזופרניה אצל עכברים באמצעות נתינת פנציקלידין מצא שינויים במיקרוביוטה במערכת העיכול אצל העכברים שקיבלו את החומר בהשוואה לעכברים שלא קיבלו את החומר.
מצבים ספציפיים > אוטיזם

מחקרים מצאו הבדלים בין המיקרוביוטה במערכת העיכול של ילדים עם אוטיזם לבין ילדים נורמלים אך תוצאות אלה לא עברו שחזור. נמצא קשר בין השמנת יתר אצל האם להתפתחות אוטיזם אצל הילד(8). מחקרים על תוספי מזון כטיפול באוטיזם מצאו תוצאות שאינן חד משמעיות.
גורמים סביבתיים רבים שנחשבו כקשורים להתפתחות של אוטיזם (למשל זיהום חיידקי או הרעלה בהריון) משפיעים על המיקרוביוטה במערכת העיכול, מה שמשאיר כשאלה האם שינויים במיקרוביוטה במערכת העיכול גורמים להתפתחות אוטיזם או האם התפתחויות אלו קורות במקביל.
מצבים ספציפיים > מחלת פרקינסון

מחקר מ-2015 מצא הבדלים במיקרוביוטה במערכת העיכול של אנשים עם מחלת פרקינסון ביחס לאנשים בריאים ובנוסף מצא שהבדלים אלו היו קשורים לחומרת הסימפטומים הקליניים של החולים. החוקרים לא סיפקו מסקנה חד משמעית בנוגע לשאלה האם השינויים במיקרוביוטה במערכת העיכול הם שגרמו להתפתחות המחלה או להפך.
הערות שוליים

1 2 3 4 5  1. Wang, Y; Kasper, LH, The role of microbiome in central nervous system disorders, Brain Behav Immun doi: 10.1016/j.bbi.2013.12.015
1 2 3 4 5  Dinan, T.G; Cryan, The impact of gut microbiota on brain and behavior: implications for psychiatry, Curr Opin Clin Nutr Metab Care doi: 10.1097/MCO.0000000000000221
↑  Mayer, EA; Knight, R; Mazmanian, SK; et al, "Gut microbes and the brain: paradigm shift in neuroscience, J Neurosci doi: 10.1523/JNEUROSCI.3299-14.2014
1 2 3 4 5 6 7 8 9 10  Cryan, J.F.; Dinan, T. G., Mind-altering microorganisms: the impact of the gut microbiota on brain and behavior, Nature reviews neuroscience doi: 10.1038/nrn3346
1 2 3 4 5 6 7 8 9  Sherwin, E.; Sandhu, K. V., Dinan; T. G.; Cryan, J. F, May the force be with you: the light and dark sides of the microbiota–gut–brain axis in neuropsychiatry, CNS drugs doi: 10.1007/s40263-016-0370-3
1 2 3 4  Petra, AI; et al, Gut-Microbiota-Brain Axis and Its Effect on Neuropsychiatric Disorders With Suspected Immune Dysregulation, Clin Ther doi: 10.1016/j.clinthera.2015.04.002
1 2 3 4 5 6 7 8 9 10 11 12 13 14 15  Sharon, G.; Sampson, T.R.; Geschwind, D.H.; Mazmanian, S. K., The central nervous system and the gut microbiome, Cell doi: 10.1016/j.cell.2016.10.027
1 2 3 4  Schneiderhan, J; Master-Hunter, T; Locke, A, Targeting gut flora to treat and prevent disease, J Fam Pract
1 2  Buie, T, Potential Etiologic Factors of Microbiome Disruption in Autism, Clin Ther doi: 10.1016/j.clinthera.2015.04.001
1 2  Foster, J.A.; McVey Neufelt, K.A., Gut-brain axis: how the microbiome influences anxiety and depression, Trends in Neurosciences doi: 10.1016/j.tins.2013.01.005
↑  Saxena, R.; Sharma, V.K, A Metagenomic Insight Into the Human Microbiome: Its Implications in Health and Disease, Medical and Health Genomics doi: 10.1016/B978-0-12-420196-5.00009-5
↑  Chen, X; D'Souza, R; Hong, ST, The role of gut microbiota in the gut-brain axis: current challenges and perspectives, Protein & Cell doi: 10.1007/s13238-013-3017-x
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אוקסנה צ'וסוביטינה

אוקסנה אלכסנדרובנה צ'וסוביטינה (ברוסית: Чусовитина, Оксана Александровна‏, נולדה ב-19 ביוני 1975) היא מתעמלת אוזבקית, אלופה אולימפית שייצגה בעברה את ברית המועצות, גרמניה ואוזבקיסטן.
ביוגרפיה

הקריירה של צ'וסוביטינה כמתעמלת עילית נפרשה על פני יותר מרבע מאה. היא זכתה באליפויות ברית המועצות לנוער בשנת 1988 והחלה להשתתף בתחרויות בינלאומיות משנת 1989, שנים רבות לפני שיריביה העכשוויים עוד נולדו. היא המתעמלת היחידה בהיסטוריה שהשתתפה בשמונה משחקים אולימפיים, והשנייה בהיסטוריה שהשתתפה בתחרויות תוך כדי ייצוג של שלושה לאומים שונים: נבחרת ברית המועצות בשנת 1992, אוזבקיסטן בשנים 1996, 2000, 2004, 2016 ו-2021, וגרמניה בשנים 2008 ו-2012. צ'וסוביטינה השתתפה בעשר אליפויות עולם, שלוש אליפויות אסיה ובשלושה משחקי ידידות נוספים. צ'וסוביטינה זכתה ב-9 מדליות באליפויות העולם, בתרגיל על מתקן אחד, שולחן קפיצות, יותר מכל מתעמלת אחרת בהיסטוריה.
צ'וסוביטינה היא אחת מן המתעמלות הבודדות (ביניהן לאריסה לטינינה) שחזרו לייצג את ארצן בתחרויות בינלאומיות לאחר שילדו.
גותים (מסופוטמיה)

אזור הגותים ממזרח לבבל במאה ה-18 לפנה"ס
השבטים הגותים והאימפריה האכדית
הגוּתים היו עם נוודי שמקורו במערב פרס. במאה ה-23 לפנה"ס פלשו הגוּתים למסופוטמיה ושדדו אותה ואת ערי-המדינה בתדירות גבוהה עד שאותו-ח'גל שליט העיר אור גירש אותם.
היסטוריה

הגוּתים ניהלו מלחמות נגד מלכי אכד עד שהשתלטו על רוב מסופוטמיה.
צורת השלטון של הגותים הייתה שונה מאלו של שומרים ואכדים. תואר המלך לא עבר בירושה מאב לבן, אצל הגותים כל מנהיג שבט היה יכול להכריז על עצמו כמלך.
בסביבות שנת 2200 לפנה"ס מלך גותי בשם ארידופיזיר הביס בקרב את מלך אכד נרם-סין, השתלט על העיר  סיפר והכריז על עצמו מלך "ארץ שומר ואכד". בהמשך האכדים הצליחו למנוע את התפשטותם של הגותים. שני יורשים של ארידופיזיר הובסו על ידי האכדים והמלך הגותי סרלגב אפילו נשבה על ידי המלך האכדי שאר קאלי שארי. לאחר מותו הגותים הביסו את צבאות האכדים והשתלטו על רוב מסופוטמיה.
המלך הגותי האחרון טיריגן (לפי המקורות הוא שלט רק 40 יום) הובס בסביבות שנת 2109 לפנה"ס על ידי שליט העיר ארך אותו-ח'גל. צבאו נמלט והוא נשבה והוצא להורג.
שפה

לגבי השפה יש שתי גישות, חלק מן החוקרים טוענים שהיא שייכת לקבוצת השפות הקווקזיות וחלק אחר טוען שהיא שייכת לקבוצת השפות ההודו-אירופיות.
מלכים גותיים במסופוטמיה

| המלך | התואר | שררה | תארוך | הערות |
| --- | --- | --- | --- | --- |
|  |  |  | בערך 2230-2109 לפנה"ס |  |
| ארידופיזיר |  | 28 שנים | 2230-2202 לפנה"ס |  |
| אימטה |  | 5 שנים | 2202-2197 לפנה"ס |  |
| אינקישוש |  | 6 שנים | 2197-2191 לפנה"ס |  |
| סרלגב |  | 6 שנים | 2191-2185 לפנה"ס |  |
| שולמה |  | 6 שנים | 2185-2179 לפנה"ס |  |
| אלולו-מש |  | 6 שנים | 2179-2173 לפנה"ס |  |
| אינימבגש |  | 5 שנים | 2173-2168 לפנה"ס |  |
| איגשאוש |  | 7 שנים | 2168-2161 לפנה"ס |  |
| ירלגב |  | 15 שנים | 2162-2147 לפנה"ס |  |
| איבטה |  | 3 שנים | 2147-2144 לפנה"ס |  |
| ירלנגם |  | 3 שנים | 2144-2141 לפנה"ס |  |
| קורום |  | שנה | 2141-2140 לפנה"ס |  |
| חבילקין |  | 3 שנים | 2140-2137 לפנה"ס |  |
| לארבום |  | 2 שנים | 2137-2135 לפנה"ס |  |
| איררום |  | 2 שנים | 2135-2133 לפנה"ס |  |
| איברנום |  | שנה | 2133-2132 לפנה"ס |  |
| חבלום |  | 2 שנים | 2132-2130 לפנה"ס |  |
| פוזור-סין |  | 7 שנים | 2130-2123 לפנה"ס |  |
| ירלגנדה |  | 7 שנים | 2123-2116 לפנה"ס |  |
| סיאום |  | 7 שנים | 2116-2109 לפנה"ס |  |
| טיריגן |  | לפי המקורות שלט רק 40 יום | 2109 לפנה"ס | הובס על ידי אותו-ח'גל. |
ראו גם

שומר
מסופוטמיה
האימפריה האכדית
ויקטוריה הצעירה

| --- | --- |

כרזת הסרט
 בימוי:  ז'אן-מארק ואלה 
 הופק בידי:  מרטין סקורסזה גרהם קינג טימותי הדינגטון שרה פרגוסון
 תסריט:  ג'וליאן פלוז 
 עריכה:  ג'יל בילקוק מאט גרמר
 שחקנים ראשיים:  אמילי בלאנט רופרט פרנד מירנדה ריצ'רדסון ג'ים ברודבנט פול בטאני מארק סטרונג תומאס קרצ'מן ג'וליאן גלובר מייקל מלוני רייצ'ל סטירלינג
 מוזיקה:  אילן אשקרי 
 צילום:  האגן בוגדנסקי 
 מדינה:  ארצות הברית ארצות הברית  הממלכה המאוחדת הממלכה המאוחדת
 חברת הפקה:  GK Films
 חברה מפיצה:  Momentum Pictures (UK) Apparition (US)
 שיטת הפצה:  וידאו על פי דרישה 
 הקרנת בכורה:  הממלכה המאוחדת 6 במרץ 2009  ארצות הברית 18 בדצמבר 2009
 משך הקרנה:  105 דק' 
 שפת הסרט:  אנגלית, גרמנית 
 סוגה:  סרט ביוגרפי, סרט דרמה, סרט נעורים, סרט רומנטי 
 מקום התרחשות:  לונדון, סקוטלנד 
 תקציב:  35 מיליון דולר
 הכנסות:  31,878,891 דולר
 הכנסות באתר מוג'ו:   youngvictoria
 פרסים:  פרס אוסקר לעיצוב התלבושות הטוב ביותר (סנדי פאוול) 
 דף הסרט ב־IMDb
 
ויקטוריה הצעירה (באנגלית: The Young Victoria) הוא סרט דרמה תקופתית בריטי-אמריקאי משנת 2009. ז'אן-מארק ואלה ביים וג'וליאן פלוז כתב את התסריט המבוסס על שנות שלטונה הראשונות של המלכה ויקטוריה ונישואיה עם אלברט, נסיך סקסה-קובורג-גותה. את הסרט הפיקו גרהם קינג, מרטין סקורסזה, שרה פרגוסון וטימותי הדינגטון. מככבים בסרט אמילי בלאנט, רופרט פרנד, פול בטאני, מירנדה ריצ'רדסון, הארייט וולטר, מארק סטרונג וג'ים ברודבנט יחד עם אנסמבל גדול של שחקנים.
כתסריטאי פלוז רצה שהסרט יהיה מדויק ככל שאפשר מבחינה היסטורית. לשם כך נשכרו שירותיהם של מעצבת התלבושות זוכת פרס האוסקר סנדי פאוול, ויועץ היסטורי אלאסטר ברוס. כדי להוסיף לאותנטיות שלו נערכו צילומי הסרט באתרים שהם ציוני דרך בהיסטוריה של אנגליה. אף על פי כן נמתחה ביקורת על אי-דיוקים היסטוריים בהיבטים שונים של הסרט.
הסרט יצא לאקרנים בממלכה המאוחדת בחברת ההפצה Momentum Pictures ב-6 במרץ 2009. בארצות הברית הפיצה חברת Sony Pictures Worldwide Acquisitions Group את הסרט לבתי הקולנוע ב-18 בדצמבר 2009. הביקורות היו חיוביות ברובן, והסרט קיבל באתר Rotten Tomatoes ציון של 76% המבוסס על 139 סקירות. הסרט היה מועמד לשלושה פרסי אוסקר, וזכה בפרס אוסקר לעיצוב התלבושות הטוב ביותר. הסרט זכה גם בפרס באפט"א לקולנוע לאיפור ועיצוב שיער הטוב ביותר, ולפרס עיצוב התלבושות הטוב ביותר.
תקציר עלילה

הנסיכה ויקטוריה מקנט היא יורשת העצר לכס המלכות בשנים האחרונות של שלטונו של דודה המלך ויליאם הרביעי, והיא כפופה לתככים פוליטיים וניסיונות להשיג השפעה עליה. בצד אחד נמצאים אמה הדוכסית מקנט והיועץ שלה, סר ג'ון קונרוי, שמנסים לאלץ את ויקטוריה לחתום על מסמך שמצהיר על אמה כעוצרת, וייתן בידיהם את השלטון.
מצד שני נמצא הדוד של ויקטוריה לאופולד הראשון, מלך הבלגים, שמבקש לנצל את השפעתו באמצעות קשרי משפחה לחזק את הברית בין הממלכה המאוחדת של בריטניה הגדולה ואירלנד והממלכה שלו. הוא מחליט שאחיינו אלברט, נסיך סקסה-קובורג-גותה יחזר אחר ויקטוריה, ומאמן אותו להכיר את הדברים שאהובים או אינם אהובים עליה. הדוכסית מזמינה את האחים קובורג, אלברט ואחיו הנסיך ארנסט, מסקסה-קובורג-גותה, לבקר בארמון. כבר מהתחלה ויקטוריה ואלברט מחבבים זה את זה, על אף שוויקטוריה מודעת לכך שאלברט נשלח על ידי דודם כדי לזכות בחסדיה. אחרי שאלברט חוזר לביתו הם מתחילים להתכתב ביניהם.
במסיבת יום ההולדת של המלך בטירת וינדזור, המלך מצהיר על רצונו להיות קרוב יותר לוויקטוריה והוא מעליב את אמה. כשהמלך מגדיל את הקצבה של ויקטוריה, מתנגד לכך קונרוי, שמכניע אותה פיזית לעיני אמה, מה שמגביר את האיבה ביניהם. המלך שולח את ראש הממשלה הלורד מלבורן כדי שייעץ לה. ויקטוריה מסכימה למנות אותו למזכיר האישי שלה, והוא ממנה עבורה בנות לוויה ממשפחות הקשורות אליו מבחינה פוליטית.
המלך ויליאם מת אחרי יום הולדתה ה-18 של ויקטוריה, ונמנע הצורך בעוצרות. אחרי כן, ויקטוריה מתחילה להפעיל את עצמאותה, היא עוברת לישון בחדר משלה, מסלקת את קונרוי ממשק ביתה והוא לא מוזמן לטקס ההכתרה. בישיבה הראשונה של המועצה המלכותית היא מכריזה ש"אני מתכוונת להקדיש את חיי לשירותם של ארצי ושל בני עמי". ויקטוריה עוברת לארמון בקינגהאם שהושלם לא מזמן. דודתה המלכה אדלייד מייעצת לה לא לתת אמון כה רב בלורד מלבורן. אלברט מגיע לאנגליה כדי לבלות זמן עם ויקטוריה. הקשר ביניהם מתהדק, הם רוקדים יחד בנשף לאחר ההכתרה, ואחר כך דנים במצבם של העניים. אלברט רומז לקידום היחסים ביניהם, אבל ויקטוריה מגלה התנגדות והוא עוזב.
כשלורד מלבורן מפסיד בהצבעה בפרלמנט, סר רוברט פיל, ראש הממשלה המיועד, מבקש להחליף כמה מבנות הלוויה של המלכה בתומכים במפלגה שלו, אבל המלכה מסרבת. פיל מצדו דוחה את הזמנתה של המלכה להקים ממשלה חדשה, וזה מאפשר למלבורן להמשיך לכהן כראש ממשלה. המשבר שנוצר פוגע בפופולריות של ויקטוריה, שמוביל להפגנות מחוץ לארמון, ועלבונות שמוטחים בה בפומבי. בשל בדידותה ויקטוריה נמשכת קרוב יותר לאלברט והיא מזמינה אותו לשוב לבריטניה. מכיוון שלפי כלל הטקס הוא אינו יכול להציע לה נישואים, היא עצמה מציעה לו נישואים.
האהבה שבנישואיהם ולידת ילדם הבכור מסייע לרפא את הקרע בין ויקטוריה ואמה, שלפני כן שלחה אליה מכתב תמיכה בזמן המשבר. אלברט מתוסכל מחוסר פעילות, והמלכה אדלייד מציעה לוויקטוריה שייקח על עצמו מחויבויות נוספות. היא מארגן מחדש את ניהול בית המלוכה, ומסלק את קונרוי בשל טיפול לא ראוי בכספים. כיועץ הראשי של ויקטוריה, אלברט חוסם את השפעתם של לורד מלבורן והמלך לאופולד. עם זאת ויקטוריה רבה איתו על כך שהוא עוקף אותה ומסכם דברים הנוגעים לה ישירות עם רוברט פיל.
זמן קצר אחר כך מתנקש מנסה לירות לעבר ויקטוריה כשהם נוסעים במרכבה פתוחה. אלברט משליך את עצמו עליה והוא נפצע. הדבר מוביל לפיוס ביניהם, ומלבורן מציע לה שהיא תשתף פעולה עם אלברט בעבודתם למען רווחת הכלל.
כותרות הסיום מתארות את עתידם המשותף עד למותו של אלברט בגיל 42.
צוות השחקנים

אמילי בלאנט – המלכה ויקטוריה
רופרט פרנד – אלברט, נסיך סקסה-קובורג-גותה
מירנדה ריצ'רדסון – הדוכסית מקנט
מארק סטרונג – סר ג'ון קונרוי
ג'ים ברודבנט – המלך ויליאם הרביעי
הארייט וולטר – המלכה אדלייד
פול בטאני – הלורד מלבורן
תומאס קרצ'מן – לאופולד הראשון, מלך הבלגים
ג'ספר כריסטנסן – בארון סטוקמר
ג'ינט היין – הברונית לצן
ג'וליאן גלובר – הדוכס מוולינגטון
מייקל מלוני – סר רוברט פיל
מיכיל האוסמן – ארנסט, נסיך סקסוניה-קובורג-גותה
רייצ'ל סטירלינג – דוכסית סאתרלנד
ג'נבייב או'ריילי – ליידי פלורה הייסטינגס
דייוויד רוב – לורד ג'ון ראסל
הפקה

שרה דוכסית יורק הייתה זו שהגתה את הרעיון לסרט המבוסס על השנים הראשונות של המלכה ויקטוריה. היא התעניינה במלכה מאז שהתחתנה עם הנסיך אנדרו, דוכס יורק, שהוא צאצא של ויקטוריה ואלברט. בעזרת היסטוריון היא כתבה שני ספרים על המלכה. במיוחד משכה אותה מערכת היחסים בין ויקטוריה ואלברט, וראתה הקבלה בין נישואיהם לאלו של נישואיה לנסיך אנדרו, שכן שניהם "נלחמו על אהבתם" בעיצומה של ביקורת ציבורית. חבר הפגיש אותה עם המפיק גרהם קינג, והיא העלתה בפניו את הרעיון הזה ורעיונות נוספים. קינג שהוא בריטי, ובאותה עת סיים את עבודתו על הסרט "השתולים", חיפש פרויקט שמתרחש בבריטניה. קינג הביא את מרטין סקורסזה שאיתו הרבה לשתף פעולה לשמש כמפיק לצדו, כיוון שהבמאי זוכה האוסקר ידע "פחות או יותר כל מה שיש לדעת על ההיסטוריה הבריטית".